ועדת הכלכלה, כנסת 16, פרוטוקול מספר 21, 2003-06-17 11:15

שלום שמחון: שלום לכולם, אני מתכבד לפתוח את ישיבת ועדת הכלכלה.

שלום שמחון: על סדר היום: צו רשות שדות התעופה (מתן שירותים בשדה התעופה עובדה)(תיקון), וכן צו רשות שדות התעופה (מתן שירותים בשדה התעופה דב הוז תל-אביב)(תיקון), התשס"ג-2003.

לאה ורון: מדובר בשני נושאים שהם לידיעת הוועדה.

לאה ורון: הוועדה לא נדרשת לאשר, אלא הם רק מובאים לידיעתה.

צביה בלאו: מדובר בשני צווים של רשות שדות התעופה - צו דב הוז וצו עובדה.

צביה בלאו: שני הצווים מובאים לידיעת ועדת הכלכלה בהתאם לסעיף 5 (א)(4) לחוק רשות שדות התעופה.

צביה בלאו: רשות שדות התעופה נותנת שירותים בשני שדות התעופה האלה ובצווים אלה מדובר בהארכת תוקף של צווים קיימים, שאחד מהם עומד לפוג ב-30 לחודש זה והשני בעוד שנה.

צביה בלאו: הארכת התוקף היא בהתאם לשנתיים ולשלוש שנים.

צביה בלאו: הצווים הללו הם על דעת משרד הביטחון ובאישור שר הביטחון.

שלום שמחון: הוועדה רשמה לפניה, שמעה והבינה.

שלום שמחון: תודה רבה.

שלום שמחון: תקנות התעבורה (תיקון מס' . . . ), התשס"ג-2003, בדבר השתלמות מעשית בנהיגה במגרשי הדרכה

שלום שמחון: הנושא הבא על סדר היום - תקנות התעבורה בדבר השתלמות מעשית בנהיגה במגרשי הדרכה.

שלום שמחון: מאחר שנושא מסוים לגבי מגרשי הדרכה לא סוכם יש בקשה לדיון מחודש.

שלום שמחון: לפיכך אני מעמיד להצבעה את הצעתי לדיון מחודש.

שלום שמחון: מי בעד קיום דיון מחדש?

שלום שמחון: הצבעה בעד - הרוב אנחנו נקיים דיון מחודש בתקנות התעבורה בדבר השתלמות מעשית בנהיגה במגרשי הדרכה.

אתי בנדלר: הנושא שנשאר פתוח הוא התחולה של התקנות המוצעות על מי שביום תחילת התקנות הוא כבר נוהג חדש.

אתי בנדלר: נוהג חדש זה מי שקיבל את הרשיון שלו פעם ראשונה וכל עוד לא מלאו שנתיים מאז שהוא קיבל את הרשיון.

אתי בנדלר: לכאורה גם מי שביום תחילת התקנות יהיה בעל רשיון נהיגה שנה ואחד-עשר וחצי חודשים, הוא נהג חדש ולכן התקנות כאילו אמורות לחול עליו ואז נשאר לו פרק זמן של מספר ימים כדי לעבור את ההדרכה במגרשי הדרכה.

אתי בנדלר: אני מניחה שלא לכך היתה הכוונה ולכן משרד התחבורה הגיש עכשיו הצעה נוספת בעניין הזה.

חוה ראובני: ההצעה שלנו אומרת שמבין שלוש אפשרויות אנחנו בוחרים את האפשרות האמצעית, כלומר יש אפשרות להגיד שזה יחול על כל מי שהוא נוהג חדש במועד שהתקנות ייכנסו לתוקף.

חוה ראובני: גברת בנדלר הסבירה מדוע זה בעייתי.

חוה ראובני: אפשרות אחרת היא להגיד שהתקנות יחולו על כל מי שיקבל רשיון כנוהג חדש ממועד תחילתן של התקנות.

חוה ראובני: המשמעות המעשית של זה היא בעצם דחייה מעשית של כניסת התקנות לתוקף בעוד חצי שנה, כי מי שקיבל רשיון מכניסת התקנות לתוקף החובה שלו מתחילה בעוד חצי שנה.

חוה ראובני: גם את האפשרות הזאת לא רצינו.

חוה ראובני: לפיכך ההצעה שלנו היא שכל מי שקיבל רשיון נהיגה כנוהג חדש במהלך השישה חודשים שקדמו לכניסתן של התקנות לתוקף .

חוה ראובני: צריך לשים לב שזה יהיה בזמן שהתקנות כבר פורסמו וידועות.

חוה ראובני: התחילה של התקנות נקבעה ל-18 חודש ומי שקיבל רשיון נהיגה שישה חודשים לפני התחילה החובה הזאת תחול עליו.

חוה ראובני: המשמעות היא שתהיה לו מלוא השנה וחצי שייעדנו לכך מיום כניסת התקנות לתוקף.

שלום שמחון: איך ניסחתם את זה?

חוה ראובני: עקב קוצר הזמן הניסוח לא עבר את משרד המשפטים.

אתי בנדלר: יש לי תחושה שאחרי ההקראה יסתבר שהנוסח קצת נוקשה.

אתי בנדלר: לכן אני מציעה שהוועדה תשמע את הנוסח, תאשר את העיקרון ותסמיך את משרד התחבורה עם משרד המשפטים לתת לזה את הנוסח הראוי ולהעבירו אחר כך אליי.

חוה ראובני: הנוסח המוצע: הוראות תקנות אלה יחולו, על בעל רשיון נהיגה כמובנו בתקנות אלה, למעט על נוהג חדש שנעשה בעל רשיון נהיגה למעלה מששה חודשים לפני יום התחילה.

שלום שמחון: האם יש לנוכחים כאן הערות לנוסח?

שלום שמחון: אם אין, אז בהתאם להצעת היועצת המשפטית של הוועדה אנחנו נצביע על אישור העיקרון.

שלום שמחון: מי בעד העיקרון?

שלום שמחון: בעד - 2

לאה ורון: הוועדה מאשרת את העיקרון.

לאה ורון: הנוסח יועבר ליועצת המשפטית של הוועדה לאחר שהוא יתואם בין משרד התחבורה ומשרד המשפטית.

לאה ורון: כשהיועצת המשפטית תודיע שהנוסח מקובל, הוועדה תוציא את כתב האישור.

שלום שמחון: לגבי צו המחירים - בדיון הקודם הוועדה ביקשה מכתב מהשרים כדי שיטילו פיקוח על העלות של ההדרכה במגרשי ההדרכה.

שלום שמחון: מונח לפניי פרוטוקול ישיבה של ועדת המחירים ועל פיו אני רואה שהעניין הזה מוסכם.

שלום שמחון: זה לא בדיוק מה שאנחנו ביקשנו, אבל זה צעד אחד קדימה.

שאול מרידור: אני לא זוכר שביקשו מכתב מהשרים.

שאול מרידור: לדעתי זה מה שהובן, אבל בכל מקרה אפשר לעשות גם את זה ולבקש מכתב מהשרים.

שאול מרידור: התהליך הזה לא אמור לקחת הרבה זמן.

שלום שמחון: אני אצטט מהפרוטוקול את דבריה של היועצת המשפטית: לא ניתן היום להוציא איזושהי הוראה.

שלום שמחון: אני מציעה שהוועדה תתנה את אישור התקנות בקבלת מכתב חתום על ידי שר התחבורה ושר האוצר, לפיו הם מתכוונים להחיל את חוק הפיקוח על מחירי מצרכים ושירותים על השתלמות מעשית בנהיגה במגרשי הדרכה ולקבוע להשתלמות זו מחיר מירבי וכי יעשו כן לפני מועד תחילת התקנות.

אתי בנדלר: זה צעד מקדמי שמתחייב לפי החוק בכל מקרה.

שלום שמחון: השרים היו צריכים לצרף מכתב שלהם לתקנות הללו ולומר שזאת הכוונה שלהם.

שלום שמחון: זה בעצם הדבר האחרון שנותר בין העניין הזה לבין האישור והוצאת התקנות.

שלום שמחון: אני מבקש שתוך כדי העיבוד הסופי של התקנות יצורף מכתב של השרים.

שאול מרידור: אני יכול להתחייב לגבי משרד האוצר.

צבי יוזנט: ואני מתחייב לגבי משרד התחבורה.

צבי יוזנט: זה כבר סוכם עם השר ליברמן.

אתי בנדלר: הכי טוב שתתאמו את נוסח המכתב, כדי ששני השרים יהיו חתומים עליו.

שלום שמחון: גברת ראובני תנסח את המכתב ויחתום עליו השר ליברמן.

שלום שמחון: לאחר מכן הוא יועבר לחתימת שר האוצר.

שלום שמחון: יש לצרף גם את צו הפיקוח.

שלום שמחון: בסך הכל עשיתם מאמץ ועמדתם בלוח הזמנים, אבל דרוש פה דבר נוסף שהיה בסיכום הישיבה הקודמת.

שלום שמחון: אני מודה לכולם, הישיבה נעולה.

שלום שמחון: - - - - -